钦定古今图书集成/理学汇编/经籍典/第158卷 > 跋朱子诗序辨说 > 《题郑夹漈诗辨妄》朱德润
## 钦定古今图书集成/理学汇编/经籍典/第158卷 > 跋朱子诗序辨说 > 《题郑夹漈诗辨妄》朱德润

莆田林子发氏携宋郑夹漈先生《诗传训诂》，谓德润
曰：“先生昔在闽中，䌷绎之暇，集为此书。其间摘《诗传之幽隐，辨事物之名义，真所谓发宋儒之所未发者。”
于是以校定是本，俾德润读之。愚按：慈溪黄氏谓文
公朱氏因雪山王公质、夹漈郑公樵去美刺以言《诗》，
又尝于郑《传》取其切于《诗》之要者，以备《集传》矣，独惜
当时门人学子各宗其宗，而不能参会折衷之，以见
全书之有补于学者。噫汉儒专门训诂，一经之旨，扬
镳分路，使后世学者莫适，而经之本文亦乖戾破碎。
至宋濂、洛诸儒出，然后诸经之旨粲然明白。今考载
籍《诗传》，自伊川、欧、苏诸先生发其理趣。南渡后，李迂
仲、张南轩、吕东莱、戴岷隐、严华谷诸先生，又各自名
家。而方今学者咸宗朱氏者，岂非以其义明理畅，足
以发诗人比兴之旨趣；辞简意备，足以广诗人赋咏
之性情乎？至于诗篇之可以被之音乐者，仍按《周礼》
太师谓：“风、雅、颂者，声音部分之名；赋、比、兴者，作诗之
体制也。”今观郑氏《传》，引山川草木虫鱼之辨，五音六
律六吕之所谐，诚可以发挥后学之未究，而涣明千
载之微辞奥义者也。如以“雀无角”，为雀之角；以龙盾
之合，为二盾之卫；“露彼菅茅”，非雨露之露；“有豕白蹢”，
为江豚之豕；豳之《风》《雅》《颂》为四器，十二器之声合。其
他如《国风》《二雅》、三《颂》，名物度数，毫分釐析，岂非《诗传》
之大备乎？善乎孟子曰：“说《诗》者，不以文害辞，不以辞
害志，以意逆志，是为得之。”德润于朱、郑之学有得焉，
盖朱氏之学淳，故其理畅；郑氏之学博，故其理详。
学

者，不可不兼该而并进也。理以明之，义以析之，则斯
《传》也，当相为引用而讽咏之，兹亦后学之所深愿与。